Suohpanterror

Suohpanterror (suom. Suopunkiterrori) on saamelaisista taiteilijoista koostuva taiteilijaryhmä. Sana suohpan on pohjoissaamea. Poromiesten käyttämästä suopungista nimensä ottanut kollektiivi muodostuu Suomesta, Ruotsista ja Norjasta kotoisin olevista kuvataiteilijoista, jotka pysyttelevät anonyymeinä. Ryhmä aloitti toimintansa vuonna 2012. Toiminta lähti liikkeelle Facebookiin perustetusta sivustosta.

Suohpanterror levittää teoksiaan lähinnä sosiaalisen median kautta, mutta ryhmän töitä on ollut esillä muun muassa Uumajan Littfest-kirjallisuusjuhlilla, saamelaismuseo Siidan näyttelyssä Utsjoen Ai­li­gas-talossa  sekä Helsingissä Kirjasto 10:ssä ja Kaisaniemen puistossa järjestetyssä Maailma kylässä -tapahtumassa. 

Ryhmän taiteilijat pyrkivät pysyttelemään nimettömänä, jotta keskustelu ei kiinnittyisi heihin henkilöinä, mutta yksi heistä on taiteilija Jenni Laiti, joka on suostunut esiintymään haastatteluissa.

Teokset 
Suohpanterror on tunnettu kantaa ottavista ja provosoivista propagandajulisteistaan, jotka hyödyntävät pop-taiteen ja länsimaisen populaarikulttuurin kuvastoa. Ryhmä on myös suoraan muokannut vanhoja propaganda- ja mainosjulisteita saamelaisaiheisiksi, kuten toisen maailmansodan aikaista We Can Do It! -julistetta sekä presidentti Barack Obaman ”Hope”-vaalimainosta, jossa Suohpanterrorin versiossa esiintyy saamelaiskäräjien puheenjohtaja Klemetti Näkkäläjärvi. 

Suohpanterror luo teoksiaan kuvankäsittelyn ja tietokoneen avulla. Heidän taiteekseen on vakiintunut julistetaide ja performanssi. Suohpanterror lasketaan kuuluvaksi kolmanteen saamelaiseen taiteilijasukupolveen.

Näkemykset 
Ryhmä haluaa teoksillaan kiinnittää huomiota saamelaisten oikeuksiin ja heidän kokemiinsa epäkohtiin, kuten syrjintään ja rasismiin, Lapin luonnonvaroja hyödyntämään pyrkivään monikansalliseen kaivosteollisuuteen sekä siihen, ettei Suomi ole ratifioinut alkuperäiskansoja koskevaa kansainvälistä ILO 169 -sopimusta. Osa Suohpanterrorin töistä on tarkoitettu saamelaisten sisäiseen keskusteluun ja osa taas Pohjoismaiden valtaväestölle. Ryhmä ottaa kantaa myös muualla maailmassa asuvien alkuperäiskansojen ja vähemmistöjen ongelmiin. 

2014 ryhmä otti kantaa Lapin kaivosteollisuutta vastaan pystyttämällä näyttelyn Utsjokelaisten pihoille. Syksyllä 2015 Suohpanterror sai näkyvyyttä vallattuaan Helsingissä Mannerheimin patsaan. Vuonna 2016 Suohpanterror suunnitteli SKP:n vapputunnuksen ”Alas porvarihallitus! – Borgárráđđehus vulos!”. Samana vuonna Suohpanterror pyrki kiinnittämään kansanedustajien huomion saamelaisten ongelmiin lähettämällä eduskuntaan postikortteja, joissa oli kuvia hirttäytyneistä saamelaisista. He julkaisivat aiheesta myös videon. Kyse oli Tenon kalastussopimuksen vastustamisesta.

Suohpanterror kannustaa kansalaistottelemattomuuteen, mutta ei hyväksy väkivaltaa. Kollektiivi itse on määritellyt itsensä taiteen muotoiseksi politiikaksi. Teokset ovat poliittista satiiria. Ryhmä vaatii valtiota pyytämään anteeksi sitä, miten saamelaisia on kohdeltu.

Suohpanterror on tehnyt yhteistyötä Greenpeacen kanssa kansalaistoiminnassa. Se on muun muassa vastustanut jäämeren radan tuloa.

Palkintoja 
Taiteilijaryhmälle myönnettiin vuoden 2016 Suomen arvostelijain liiton Kritiikin Kannukset -palkinto. Palkintolautakunnan mukaan Suohpanterror käyttää taiteen kieltä iskevästi ja taiten. Ryhmän julistetaiteessa yhdistyvät taiteen historian ikonit ja populaarikulttuurin kuvasto dokumentaarisiin aiheisiin. Suohpanterror on ensimmäinen anonyymitaiteilijaryhmä, joka sai Kriitin Kannukset-palkinnot.

Lähteet

Aiheesta muualla 
Suohpanterror Facebookissa

Suomalaiset taiteilijaryhmät
Saamelaiset taiteilijat